CELEX: 32014R0694
Language: lt
Date: 2013-12-17 00:00:00
Title: 2013 m. gruodžio 17 d. Komisijos deleguotasis reglamentas (ES) Nr. 694/2014, kuriuo papildomos Europos Parlamento ir Tarybos direktyvos 2011/61/ES nuostatos, susijusios su alternatyvaus investavimo fondų valdytojų tipų nustatymo techniniais reguliavimo standartais  Tekstas svarbus EEE

24.6.2014   
            
            
               LT
            
            
               Europos Sąjungos oficialusis leidinys
            
            
               L 183/18
            
         KOMISIJOS DELEGUOTASIS REGLAMENTAS (ES) Nr. 694/2014
   2013 m. gruodžio 17 d.
   kuriuo papildomos Europos Parlamento ir Tarybos direktyvos 2011/61/ES nuostatos, susijusios su alternatyvaus investavimo fondų valdytojų tipų nustatymo techniniais reguliavimo standartais
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. birželio 8 d. Europos Parlamento ir Tarybos direktyvą 2011/61/ES dėl alternatyvaus investavimo fondų valdytojų, kuria iš dalies keičiamos direktyvos 2003/41/EB ir 2009/65/EB bei reglamentai (EB) Nr. 1060/2009 ir (ES) Nr. 1095/2010 (1), ypač į jos 4 straipsnio 4 dalį,
   kadangi:
   
               (1)
            
            
               svarbu, kad alternatyvaus investavimo fondų valdytojų (toliau – AIFV) tipų nustatymo techniniai reguliavimo standartai papildytų Direktyvos 2011/61/ES taisykles, kad tam tikri direktyvos reikalavimai AIFV būtų taikomi vienodai;
            
         
               (2)
            
            
               pageidautina skirti, ar AIFV valdo atvirojo, ar uždarojo, ar abiejų tipų AIF, kad būtų galima AIFV teisingai taikyti Direktyvoje 2011/61/ES nustatytas likvidumo valdymo taisykles ir vertinimo procedūras;
            
         
               (3)
            
            
               skiriamasis veiksnys nustatant, ar AIFV valdo atvirojo, ar uždarojo tipo AIF, turėtų būti tas, kad atvirojo tipo AIF atperka arba išperka savo akcijas arba investicinius vienetus iš investuotojų bet kurio iš savo akcininkų arba investicinių vienetų savininkų prašymu prieš prasidedant likvidavimo etapui arba veiklos nutraukimui ir tai daro pagal procedūras ir tokiu dažnumu, kurie nustatyti jo taisyklėse arba steigimo dokumentuose, prospekte ar siūlymo dokumentuose. Nustatant, ar AIF yra atvirojo tipo, ar ne, neturėtų būti atsižvelgiama į AIF kapitalo sumažinimą, susijusį su paskirstymu pagal AIF taisykles arba steigimo dokumentus, prospektą ar siūlymo dokumentus, įskaitant paskirstymą, leidžiamą akcininkų arba investicinių vienetų savininkų nutarimu, priimtu pagal tas AIF taisykles arba steigimo dokumentus, prospektą ar siūlymo dokumentus;
            
         
               (4)
            
            
               atpirkimas ar išpirkimas, kurie turėtų būti svarbūs nustatant, ar AIFV valdo atvirojo, ar uždarojo tipo AIF, turėtų būti atliekamas tik iš AIF turto. Todėl nustatant, ar AIF yra atvirojo tipo, ar ne, neturėtų būti atsižvelgiama į tai, ar dėl AIF akcijų arba investicinių vienetų gali būti deramasi antrinėje rinkoje ir jie nėra atperkami ar išperkami;
            
         
               (5)
            
            
               AIFV, kuris tuo pačiu metu valdo vieną ar daugiau atvirojo tipo AIF ir vieną ar daugiau uždarojo tipo AIF, turėtų kiekvienam AIF taikyti specialias taisykles, susijusias su atitinkamu AIF tipu;
            
         
               (6)
            
            
               dėl visų AIF išpirkimo politikos pakeitimų, dėl kurių AIF nebūtų galima laikyti atvirojo tipo AIF arba uždarojo tipo AIF, AIFV turėtų nustoti taikyti taisykles, susijusias su senąja AIF, kurį jis valdo, išpirkimo politika ir taikyti taisykles, susijusias su naująja tokio AIF išpirkimo politika;
            
         
               (7)
            
            
               laikantis Direktyvos 2011/61/ES 61 straipsnio 3 ir 4 dalių, reikėtų atsižvelgti į teisines struktūras, pagal kurias iki 2013 m. liepos 22 d. buvo įsteigti uždarojo tipo AIF. Kai buvo priimta direktyva, Sąjungoje nebuvo suderintos uždarojo tipo AIF teisinės struktūros apibrėžties, taigi valstybėse narėse apibrėžtis skyrėsi. Tokia realybė atspindėta direktyvos tekste, apibrėžiant uždarojo tipo AIF kaip tam tikras veikiančias teisines struktūras, kurios neturi išpirkimo teisių, kuriomis galima pasinaudoti per penkerius metus nuo pradinių investicijų datos. Direktyvos 2011/61/ES 61 straipsnio 3 ir 4 dalyse numatyti pereinamieji laikotarpiai, per kuriuos veikiantys AIFV, jeigu jie valdo uždaro tipo AIF, kurie yra pažengusiame arba galutiniame investicinio ciklo etape, apie kurį liudija galiojimo pabaigos data arba galimybių papildomai investuoti po 2013 m. liepos 22 d. nebuvimas, gali toliau valdyti tokius AIF be veiklos leidimo arba neprivalėdami laikytis daugelio šios direktyvos nuostatų. Todėl, siekiant išsaugoti tų nuostatų taikymo sritį, kaip numatyta atsižvelgiant į šį tikslą ir minėtą pagrindą, laikantis Direktyvos 2011/61/ES 61 straipsnio 3 ir 4 dalių, AIFV, kuris valdo uždarojo tipo AIF, reikėtų laikyti kiekvieną AIFV, jeigu jis valdo AIF, kurių akcijos arba investiciniai vienetai yra atperkami arba išperkami po pradinio penkerių metų laikotarpio, per kurį išpirkimo teisėmis negalima pasinaudoti;
            
         
               (8)
            
            
               šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių reguliavimo standartų projektais;
            
         
               (9)
            
            
               EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
            
         PRIĖMĖ ŠĮ REGLAMENTĄ:
   1 straipsnis
   AIFV tipai
   1.   AIFV gali būti vieno arba abiejų toliau nurodytų tipų:
   
               —
            
            
               atvirojo tipo AIF AIFV;
            
         
               —
            
            
               uždarojo tipo AIF AIFV.
            
         2.   Atvirojo tipo AIF AIFV yra AIFV, kuris valdo AIF, kurio akcijos arba investiciniai vienetai bet kurio iš jo akcininkų arba investicinių vienetų savininkų prašymu yra tiesiogiai arba netiesiogiai atperkami arba išperkami prieš prasidedant likvidavimo etapui arba veiklos nutraukimui iš AIF turto ir pagal procedūras bei tokiu dažnumu, kurie nustatyti jo taisyklėse arba steigimo dokumentuose, prospekte ar siūlymo dokumentuose.
   Nustatant, ar AIF yra atvirojo tipo, ar ne, neatsižvelgiama į AIF kapitalo sumažinimą, susijusį su paskirstymu pagal AIF taisykles arba steigimo dokumentus, prospektą ar siūlymo dokumentus, įskaitant paskirstymą, leidžiamą akcininkų arba investicinių vienetų savininkų nutarimu, priimtu pagal tas taisykles arba steigimo dokumentus, prospektą ar siūlymo dokumentus.
   Nustatant, ar AIF yra atvirojo tipo, ar ne, neatsižvelgiama į tai, ar dėl AIF akcijų arba investicinių vienetų gali būti deramasi antrinėje rinkoje ir ar jie nėra atperkami ar išperkami.
   3.   Uždarojo tipo AIF AIFV yra AIFV, kuris valdo AIF, kuris nėra 2 dalyje aprašyto tipo.
   4.   Kai AIF išpirkimo politikos pakeitimai turi poveikį AIF, kurį valdo AIFV, tipo pakeitimui, AIFV tam AIF taiko taisykles, susijusias su naujuoju AIF tipu.
   5.   Laikydamasis Direktyvos 2011/61/ES 61 straipsnio 3 ir 4 dalių, AIFV, jeigu jis valdo AIF, kurio akcijos arba investiciniai vienetai bet kurio iš jo akcininkų arba investicinių vienetų savininkų prašymu atperkami arba išperkami prieš prasidedant likvidavimo etapui arba veiklos nutraukimui iš AIF turto po pradinio penkerių metų laikotarpio, per kurį išpirkimo teisėmis negalima pasinaudoti, taip pat laikomas uždarojo tipo AIF AIFV.
   2 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gruodžio 17 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 174, 2011 7 1, p. 1.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).